Ħamsa qed jiġu interrogati b'rabta mal-mewt tas-Somalu li kien waqa' minn għoli waqt li kien qed jagħmel xi xogħol fuq fabbrika fil-Marsa. Jidher li bħalissa żewġ persuni qed jinżammu arrestati filwaqt li t-tlieta l-oħra ġew mitkellma mill-Pulizija hekk kif jinsabu taħt suspett. L-inċident kien seħħ fit-22 ta' Diċembru meta Ahmed Diriye ta' 39 sena waqa' għoli ta' madwar sular u nofs waqt li kien qed iwaħħal pannelli solari fuq saqaf ta' fabbrika. Hu kien iddaħħal l-Isptar Mater Dei u tilef ħajtu hemmhekk ftit tal-ħin wara. Sfortunatament, għal jiem sħaħ, il-Pulizija ma kellix l-identità tiegħu tant li kienet ħarġet talba għall-għajnuna tal-pubbliku hekk kif il-qraba tiegħu kienu rrapurtawh nieqes. Iktar tard, xi persuni li kkurawh iddentifikawh. Dwar dan il-każ, il-Maġistrat Leonard Caruana fetaħ inkjesta filwaqt li l-Awtorità tas-Saħħa u s-Sigurtà fuq il-Post tax-Xogħol ukoll qed jinvestigaw.